
Emily Forbes

Sol, surfing og kyss

Oversatt av Jan Ingar Vik

MINISERIE: BØLGEVARSEL


Store bølger og høy puls! Bli med livredderne til Sydneys populære strand Bondi Beach. Her gjelder det å holde tungen rett i munnen og ikke la seg distrahere av noe, spesielt ikke hete blikk fra en kollega … Dette er del to i miniserien Bølgevarsel.

Kjære leser!

Takk for at du valgte Sol, surfing og kyss, som er den andre av fire bøker i serien Bølgevarsel. Dette er Jets historie, Bondi-badevakten som lever et ungkarsliv – helt til den dagen Mei Chen dukker opp igjen. Jeg håper du liker historien deres.

Jeg elsket ideen om å utforske livet til Carlson-søsknene gjennom en serie, og jeg er spent på å se hvor de havner. Jeg lover drama, motgang, kjærlighet og latter med en bakgrunn av sol, surfing og sommer på Australias travleste og mest berømte strand.

Emily


Til barna mine

 

Jeg er så stolt av dere begge, og å se hvordan dere følger

drømmene deres og oppnår målene

gir meg stor glede. Jeg håper dere fortsetter

å leve det livet dere drømmer om.

 

Med kjærlig hilsen

Mamma


1

Solen begynte å synke på himmelen og kastet skygger over sanden idet Jet styrte vannscooteren forbi bølgebrytningen, parallelt med stranden. Han holdt øye med sjøen, og særlig med de tre strømningene som begynte å gå utover når tidevannet snudde.

Vannscooteren var tatt i bruk som et sikkerhetstiltak idet dønningene økte sent på ettermiddagen. De lange blå redningsbrettene var vanskelige å manøvrere over store bølger, og gjorde det vanskelig for badevaktene å komme seg ut forbi brytningen i en nødssituasjon. Vannscooteren var raskere i høy sjø, men ikke så lett å bruke når vannet var så folksomt som det var i dag.

Det var mindre enn fem uker til jul, og det var mange på Bondi Beach. Ikke på langt nær maksimal kapasitet, som ofte kunne bli førti tusen mennesker under høysommeren, men mange nok til å holde badevaktene på tå hev. Skolen var slutt for avgangselevene, eksamenene overstått og de uteksaminerte gjorde det meste ut av friheten sin. De som ikke hadde reist av gårde til populære reisemål som Bali, Gullkysten og Byron Bay, blandet seg med universitetsstudentene, turistene og familiene her.

Jet gransket bølgene, og løftet den ene armen for å skjerme øynene for ettermiddagssolen, mens han så etter noe unormalt og tegn som kunne tyde på svømmere som hadde vanskeligheter – som ikke var sterke nok svømmere eller som hadde overvurdert evnene sine, i tillegg til dem som hadde drukket. Alkohol var forbudt på Bondi Beach, men det var flere barer i nærheten og Jet visste at det var mange som smuglet med seg alkohol ned på stranden. Selv om han hadde bodd i Bondi og arbeidet som badevakt for lokalmyndighetene i nærmere fem år, hadde han vokst opp i Byron Bay på nordkysten av New South Wales. Og han hadde vært med på mange skoleavslutningsfester, så han visste av erfaring at det var lettere å avverge katastrofer enn å måtte respondere på dem.

Han kom til sørenden av bukten nær Bondi Icebergs, snudde vannscooteren hundre og åtti grader og satte kursen nordover. Den én kilometer lange stranden gikk i en bue til venstre for ham med en ulendt odde på hver side, mens det runde badevakttårnet sto i midten.

«Jet? Vi har en svømmer med problemer nær den midtre bølgebrytningen.» Stemmen til Gibbo kom gjennom radioen som Jet hadde hengt over brystet. «Hender er blitt løftet.»

Han trykket på knappen for å svare. «Er på vei.» Han ga gass og skar gjennom bølgene.

Han gransket vannet og så etter løftede hender, etter noe som kunne lede ham til stedet hvor det var problemer. Den midtre bølgebrytningen var flere hundre meter unna, og selv om han ville gjøre unna distansen så raskt som mulig, måtte han kjøre i en stor bue for å unngå svømmere og surfere.

Det var en mann i vannet med hånden i luften. Han kunne se folk stirre på ham, og selv om han ikke kunne høre dem over lyden fra vannscooteren, så var det åpenbart at de ropte på hjelp. Han senket farten og slo av motoren idet han drev inn blant svømmerne. To svømmere tro vannet mens de støttet en tredje mann mellom seg. Ansiktet til mannen var grått, øynene var rullet bakover i hodet og han pustet ikke.

Jet snudde seg rundt på setet i vannscooteren og strakte seg mot vannet. Han grep mannen under armhulene og dro ham opp på redningssleden som var festet bakpå vannscooteren. Han visste ikke hva som hadde fått mannen til å miste bevisstheten, og tanken på ryggskade lå i bakhodet hans. Han håpet at han ikke var blitt slengt ned mot havbunnen av en stor bølge. Men han måtte få mannen opp på sleden og få ham inn til land. Han kunne ikke bli behandlet her.

«Kan du bli med også?» Han nikket til en av svømmerne som hadde hjulpet til i vannet. «Jeg vil at du skal holde ham fast på sleden og sørge for at han ikke faller av.»

Mannen nikket og Jet hjalp ham opp av vannet før han tok radioen og kontaktet tårnet. «Vi har en gjenoppliving», sa han. Han visste at Gibbo ville ringe etter ambulanse og sende badevakter ned til strandkanten for å hjelpe Jet. «Send et par redningsbrett også», la han til. Mennene som hadde hjulpet til i vannet, ville være utmattet etter anstrengelsene. Jet hadde ingen anelse om hvor kompetente de var; om de ikke var sterke svømmere, kom de kanskje til å trenge hjelp til å komme seg inn til land igjen.

Hjertet til Jet banket hardt mens han styrte scooteren mot sandstranden. Det var så mye som kunne gå galt. Han visste at han måtte fokusere. Han hadde tatt en avgjørelse og nå måtte han finne ut hva som skulle skje videre. Pasienten måtte fraktes fra sleden og inn på land for å få behandling. Han trengte hjelp, men han kunne se en av badevaktbilene komme i full fart langs strandkanten for å møte ham. ATV-en stanset, og Bluey og Dutchy, to av badevaktkollegene hans, ventet på ham da han kjørte vannscooteren inn på sanden. En tredje badevakt løp forbi. Han bar på et blått redningsbrett og var på vei ut i vannet for å sjekke de andre svømmerne.

Jet hoppet ut av scooteren, og med hjelp fra Bluey og Dutchy ble den bevisstløse mannen løftet opp fra sleden og lagt på den harde sanden ved siden av ATV-en.

Han pustet fortsatt ikke.

Jet holdt fingrene over håndleddet til mannen og kjente etter puls. Han flyttet fingrene rundt og lette, men det var ingenting.

Bluey holdt hodet til mannen mens Jet og Dutchy rullet ham over på siden. Saltvann rant ut av munnen hans, men han fikk ikke igjen bevisstheten.

Mannen som hadde hjulpet til med å bringe pasienten inn til land, hadde fulgt Jet og de andre badevaktene opp på stranden. «Kjenner du ham?» spurte Jet.

Han hadde ikke stoppet for å spørre mens de var ute på vannet, men nå ville han gjerne ha flere opplysninger. Som for eksempel om pasienten hadde hatt noen tidligere helseproblemer. Men den andre mannen ristet på hodet.

«Har du noen anelse om hva som skjedde?»

Enda en hoderisting.

Hvis de ikke fikk noen tilleggsopplysninger, måtte de bare behandle pasienten som best de kunne.

De rullet pasienten over på ryggen igjen slik at Jet kunne begynne livredning. Bluey la en maske over munnen og nesen og koblet til en ballong for å pumpe luft inn i lungene til mannen mellom brystkompresjonene til Jet.

Dutchy hadde tatt frem hjertestarteren og gjorde den klar til bruk mens Jet telte kompresjoner. Dutchy tørket av brystet til pasienten slik at han kunne feste putene med elektroder.

Jet løftet hodet mens han fortsatte kompresjonene. Han kikket mot Campbell Parade i håp om å se de blinkende lysene fra en ambulanse, men det hadde samlet seg en menneskemengde for å se på gjenopplivningsforsøket, og de formet en mur av mennesker som stengte utsikten.

Jet telte til tretti og tok en pause mens Bluey klemte på pusteballongen og Dutchy festet hjertestarterputene på brystet til pasienten. Han la hendene på pasienten igjen mens Dutchy koblet til hjertestarteren.

«Jeg tror jeg har en puls», sa Bluey da Jet satte seg tilbake og lyttet til instruksjonene fra hjertestarteren.

«Analyserer rytme.»

«Ikke noe sjokk anbefales.»

«Jepp, definitivt puls», bekreftet Bluey.

De rullet pasienten over på siden igjen, og denne gangen kastet han opp og åpnet øynene. Menneskemengden klappet og jublet.

Over støyen fra tilskuerne hørte Jet tutingen fra en annen ATV, og tilskuerne gikk til side da den kom gjennom mengden. Jet kunne se Ryder Evans, den kommende svogeren sin, ved rattet, sammen med to ambulansearbeidere om bord.

Han gjenkjente den ene; Alex arbeidet ofte sammen med søsteren til Jet, Poppy, som var forloveden til Ryder, men i dag var ikke hun den andre ambulansearbeideren. Den andre var også kvinne, men hun var liten med mørkt hår. Hun var den rake motsetningen til Poppy, som var høy og blond som Jet.

Bluey hadde lagt en oksygenmaske over nesen og munnen til pasienten og fortalte ham hva som hadde skjedd.

Jet reiste seg og strakte på den høye, slanke kroppen. Han rullet på skuldrene da Ryder slo av motoren og Alex og den andre ambulansearbeideren hoppet ut av kjøretøyet. Han rynket pannen da den kvinnelige ambulansearbeideren bøyde seg over baksiden av ATV-en og tok opp en veske. Det var noe kjent ved henne, ved måten hun beveget seg på, men han trodde ikke han kjente henne. Han lurte på om det bare skyldtes adrenalinet i systemet etter redningen og gjenopplivingen. Hjertet slo fortsatt raskt og blodet pumpet rundt i kroppen.

Han hadde en følelse av déjà vu da han så på henne, og et navn dukket opp i hodet hans. Mei.

Var det henne?

Hun hadde på seg solbriller og en blå skyggelue med ’Ambulanse’ brodert over forsiden. Det mørke håret var festet i en hestehale, huden var glatt og lysebrun og leppene var fyldige og rosa. Men det var alt han kunne se av henne. Det var ikke nok til å være sikker på at det var henne. Han hadde ikke sett henne på mange år – ville han virkelig kjenne henne igjen etter så lang tid?

Hun la ikke merke til ham der hun tok frem utstyret, og Jet avgjorde at han måtte ta feil. Han måtte forveksle henne med en han kjente for lenge siden.

Hun satte seg på knærne i sanden ved siden av pasienten mens Alex gikk bort til Jet. Jet visste at han måtte gi ham en redegjørelse om det som hadde skjedd og om behandlingen de hadde gitt, men han fortsatte å se på den andre ambulansearbeideren mens han snakket med Alex.

*

Badevakten tutet i hornet på ATV-en og menneskemengden delte seg for å slippe dem igjennom. Dette var Meis femte dag på jobben som ambulansearbeider i Bondi, og den tredje utrykningen hennes til den berømte stranden. Selv om hun hadde vokst opp i området rundt Bondi, var hun ikke noen tilhenger av stranden, men det begynte å bli tydelig at dette kom til å bli en vanlig del av den nye jobben hennes. Hun hadde opplevd en traumatisk hendelse i vannet da hun var ung og hadde unngått stranden etter det, men til tross for dette hadde hun søkt om å bli flyttet til Bondi ambulansetjeneste siden det ville halvere pendletiden. Trafikken i Sydney kunne være et mareritt, og å arbeide nærmere hjemmet ville gi henne tilbake dyrebar tid som hun kunne tilbringe sammen med datteren sin i stedet. Som enslig mor tenkte hun at pendletid kunne brukes på viktigere ting.

Hun hoppet ut av kjøretøyet, strakte bena over det blå redningsbrettet som var hektet langs passasjersiden, og bøyde seg mot baksiden av ATV-en for å ta ut førstehjelpvesken. Så kikket hun på pasienten. Hun var glad da hun hørte at pasienten var en voksen mann, for hun syntes det var vanskelig å ta seg av barn, særlig de som var på samme alder som datteren. Pasienten lå i stabilt sideleie, og hjertet hennes hoppet over et slag da hun så i den retningen, men det skyldtes ikke pasienten. Det skyldtes en av badevaktene på stedet.

Høy, blond, solbrun og slank.

Jet.

Sist hun så ham var for åtte år siden i Byron Bay på kysten av New South Wales, og det siste hun hørte, var at han hadde flyttet til Hawaii. Hva gjorde han på Bondi Beach?

Alle de søvnløse nettene hun hadde undret på hvor han var. Alle de årene hun hadde sett ham for seg der han reiste rundt i verden. Han kunne da vel ikke ha befunnet seg her, i hennes egen bakgård?

Hva betydde dette? Var det skjebnen? Kom nærværet hans til å snu opp ned på livet hennes? Uansett hva som skjedde, så ville det utvilsomt endre livet hennes.

Solen fikk den bronsefargede huden hans til å gløde og det gylne håret til å skinne. Det var kanskje åtte år siden hun så ham, men hun hadde tenkt på ham hver eneste dag med et snev av sinne blandet med savn. Han var til og med enda kjekkere enn hun husket ham, og det å se ham i virkeligheten fikk hjertet til å hamre og hendene til å bli klamme. Knærne skalv og hun hev etter pusten, akkurat som den første gangen hun så ham. De hadde vært på en strand og han var opplyst av gløden fra et bål i stedet for solen. Hun hadde ikke klart å flytte blikket vekk fra ham.

Men hun kunne ikke tillate seg å la oppmerksomheten bli avledet. Ikke nå. Ikke igjen. Hun hadde en jobb å gjøre.

Kanskje han ikke kom til å kjenne henne igjen, tenkte hun da hun gikk mot pasienten. Hun hadde aldri glemt ham, men hun forventet ikke at det samme kunne sies når det gjaldt ham. Hun hadde på seg solbriller og skyggelue, og uniformen var neppe flatterende. Hun antok at hun ikke kunne sett mer forskjellig ut i forhold til den atten år gamle jenta hun var da de møttes første gangen. Det var ingen grunn til at han skulle huske henne. Hvis han ikke kjente henne igjen, hvis han ikke snakket til henne, så ville hun klare å beholde fokus.

Hun holdt hodet lavt da hun gikk bort til pasienten og satte seg på knærne i sanden. Hun og partneren hadde fått et kort sammendrag av hendelsen – en vellykket gjenoppliving av en middelaldrende mann.

Hun kunne høre Jet oppsummere hendelsen for kollegaen hennes, Alex. Stemmen hans var dyp og strømmet gjennom henne som musikk. Det kjentes som nervene hennes var gitarstrenger og hvert ord og hver stavelse klimpret på strengene og ga gjenlyd gjennom kroppen. Det var en uventet, men behagelig følelse.

Men hun hadde andre ting å fokusere på, så hun prøvde å blokkere ham ute. Hun skulle finne ut senere hvordan hun skulle takle denne overraskelsen.

Hun åpnet vesken mens hun fikk pasientens navn – Paul – fra en annen badevakt som hadde presentert seg som Bluey.

«Jeg heter Mei, og jeg er ambulansearbeider.» Hun snakket lavt til ham, og ba ham klemme hånden rundt fingrene hennes mens hun sjekket om han hadde ryggskader. Grepet hans var kraftig mens han fulgte instruksjonene hennes.

Hun festet et pulsoksymeter på den ene fingeren hans og flyttet hendene til fotsålene. «Skyv føttene mot hånden min», sa hun, og var lettet over å kjenne presset.

«Husker du hva som skjedde?» spurte hun pasienten idet Alex satte seg på huk ved siden av henne. Hun motsto trangen til å snu på hodet for å se om Jet fortsatt var der.

«Egentlig ikke. Det siste jeg husker, er at det strammet seg i brystet og at jeg hadde vanskeligheter med å puste, og så våknet jeg her.»

«Han ble funnet flytende i vannet av noen surfere», sa Alex. «Prioriteten var å få ham inn til land.»

Hun visste hva Alex antydet – prioriteten hadde vært å få Paul opp av vannet, ikke se etter ryggskader.

«Muskelstyrken er normal», sa hun, for at partneren skulle vite at hun hadde undersøkt. Hun hadde hatt et par skift sammen med Alex, men de var fortsatt i ferd med å bli kjent med hverandre, og hun visste at han ikke kunne ta for gitt at hun hadde utført de riktige undersøkelsene. «Men vi kan ta på ham en nakkekrage, bare for å være på den sikre siden.»

Alex nikket og tok frem kragen. «Setter på denne bare for sikkerhets skyld», sa han til Paul mens han festet kragen.

«Har du hatt hjerteproblemer?» spurte Mei Paul. «Går du på noen medisiner?»

«Nei.»

Prioriteten deres nå var å få Paul stabil nok til å frakte ham til sykehuset. Han trengte en hjerteundersøkelse.

«Vi må ta deg med til sykehuset. Er det noen sammen med deg?»

«Sønnen min er her.»

Mei så seg rundt og så en ung mann sitte på huk i sanden til venstre for henne. Han fulgte nervøst med på det de gjorde. Hun visste at det måtte være en oppskakende opplevelse for ham. «Hvis du har alle tingene deres, så kan du bli med oss», sa hun til ham.

Hun pakket sammen utstyret mens Alex fikk badevaktene til å hjelpe dem med å rulle Paul opp på et ryggbrett, slik at han var klar til å flyttes opp på ATV-en.

Hun satte seg i sanden ved den høyre skulderen til Paul. Alex var på den venstre siden og støttet hodet til Paul mens de rullet ham over. Bluey satte seg på knærne overfor Mei med Ryder ved siden av seg. Hun kjente luften røre på seg idet en fjerde person satte seg på knærne ved siden av henne, og hun trengte ikke å snu på hodet for å vite at det var Jet. Han luktet varmt og salt; han luktet sol og hav; han luktet akkurat slik hun husket det.

Mei holdt blikket rettet mot ryggbrettet, som hun holdt over knærne, klar til å legge det under Paul når Bluey og Ryder snudde ham. Jet tok tak i håndtakene på kanten av brettet. Fingrene hans strøk mot Meis og fikk hjertet hennes til å slå raskt. Hun holdt blikket bortvendt – hun var ikke modig nok til å se på ham.

Ryder og Bluey hadde hendene på skuldrene, hoftene og knærne til Paul, og var klare til å rulle ham. «På tre», sa Alex.

«En, to, tre.»

Mei og Jet stakk ryggbrettet under Paul før de andre rullet ham tilbake.

Jet reiste seg i samme øyeblikk som Paul var trygt om bord, og etterlot seg et lufttomt rom ved siden av Mei. Luften ble stille og energien som hadde summet rundt henne, forsvant idet Jet flyttet seg vekk.

Hun visste at hun var latterlig, men minnene kom flommende tilbake. Dette var den samme reaksjonen som hun hadde hatt overfor ham den gangen for mange år siden – en reaksjon som var fullstendig utenfor hennes kontroll. For åtte år siden lot hun seg rive med. Hun hadde vært ute etter spenning, etter eventyr etter å ha tatt eksamen på high school, og hun hadde villig gitt seg hen til ham. Men for åtte år siden var hun ung, naiv og lettpåvirkelig. Ingen av de tingene kunne sies om henne nå.

Hun kunne ikke tillate seg å være uansvarlig lenger. Livet hennes nå var rasjonelt og regelmessig. Hun hadde ansvar og forpliktelser; det var ingen plass i livet hennes for fantasier, forelskelser eller affærer. Hun hadde overlatt Jet til fortiden og hun ville gjerne at han ble værende der, selv om hun visste at det var umulig.

Hun kunne umulig ignorere ham, eller det faktum at han hadde forandret livet hennes. Han hadde gitt henne den mest dyrebare gaven. En som han ikke hadde noen anelse om. De hadde en datter. Det var ingen hemmelighet som hun hadde tenkt å holde skjult for ham, men Jet hadde forsvunnet, og nå, åtte år senere, visste hun at hun var i ferd med å forandre livet hans.

De bar Paul til ATV-en og la ham bakpå lasteplanet, klar til å transportere ham opp til ambulansen. Bluey kjørte henne, Alex og pasienten tilbake til promenaden. Flere badevakter hjalp til med å få båren frem til ambulansen, men Jet var ikke blant dem. Han ble værende igjen på stranden. Men likevel klarte ikke Mei å puste normalt igjen før hun lukket bakdørene til der Alex ble sittende sammen med pasienten, og satte seg i førersetet og kjørte tilbake til Bondi General Hospital.

Hun var skuffet, men lettet over at Jet ikke hadde gjenkjent henne, for hun var ikke klar til det ennå. Hun visste at det var uunngåelig, men hun trengte tid til å forberede seg.

*

Menneskemengden hadde oppløst seg og Jet hadde klar sikt mot ATV-en der den kjørte av gårde med ambulansearbeiderne og pasienten deres. Han snudde seg, for han visste at han hadde arbeid å gjøre, men det hindret ham ikke i å undre på den vesle, mørkhårede ambulansearbeideren.

Hun så kjent ut, hun virket kjent, men hun så ikke ut til å kjenne igjen ham. Var det henne?

Han hjalp Ryder med å pakke sammen utstyret, og da jobben var gjort, tok han en slurk vann.

«Jeg har ikke sett den ambulansearbeideren før», sa han. «Har du?»

«Niks», svarte Ryder. «Hun sa at hun var blitt overført til Bondi for en ukes tid siden. Hvordan det?»

«Hun så kjent ut. Fikk du navnet hennes?»

«May.»

Mei.

Det måtte være henne. Ikke sant? Men hun så ikke ut til å gjenkjenne ham. Var det en tilfeldighet? Var den følelsen av déjà vu bare en innbilning?

Han trodde ikke det. Men han antok at tiden ville vise det. Ambulansearbeiderne ble ofte tilkalt til Bondi Beach, så han kom til å finne ut av det snart nok.

«Kjenner du henne?» spurte Ryder.

«Jeg er ikke sikker.»

Han kunne se av ansiktsuttrykket til Ryder at svaret hans ikke var tilfredsstillende, men han ville ikke dele tankene sine. Noe fikk ham til å nøle. Det var mange år siden han så Mei – kanskje han tok feil – og han hadde ikke tenkt å ha noen samtale om en jente han kjente for åtte år siden. Ryder ville ønske å få detaljer. Jet hadde et rykte for å ha kortvarige forhold og Ryder ville bli nysgjerrig på hva det var med en jente fra alle de årene siden som gjorde henne uforglemmelig. Jet var ikke sikker på om han ville være i stand til å forklare det.

«Jeg kan spørre Poppy om henne hvis du vil? Eller du kan gjøre det. De må ha møttes på jobben.»

Han visste at Ryder fisket, men han var ikke beredt til å si noe.

Ryder og Jet hadde vokst opp sammen, men Ryder flyttet fra Byron Bay til Perth da de var sytten år. Han hadde reist før Jet møtte Mei og han hadde aldri nevnt henne for vennen. Han hadde ikke tenkt å nevne henne nå heller.

Fortid var fortid. Forholdet deres hadde vært kortvarig, i likhet med alle forholdene til Jet. Arbeid og trening tok det meste av tiden hans. Han hadde vært tjue år og hadde vage planer om å bli profesjonell surfer. Mei hadde vært atten og på ferie i Byron Bay for å feire slutten på skoletiden sammen med venner. Hun var fokusert og besluttsom, men naiv. Hun hadde en plan; hun satte seg mål som hun visste at hun kom til å oppnå. Han var en drømmer, en risikotaker, og uten noen egentlige planer. Prioritetene hans var å ha det gøy og tilbringe dagene med surfing, og han regnet med at livet ville føre ham dit han trengte å gå. Men til tross for forskjellene deres hadde det øyeblikkelig vært en tiltrekning og fantastisk kjemi, og ikke noe annet betydde noe.

Han var ikke engang klar over forskjellene mellom dem til å begynne med, og for å være ærlig så brydde han seg heller ikke om dem. Han var interessert i henne fysisk, ikke i tankene hennes. I hvert fall ikke til å begynne med. Men i løpet av syttito timer hadde hun utfordret ham og forandret ham. Og han hadde forandret henne.

De skilte lag ved slutten av helgen og vendte tilbake til sine ulike liv med utvidede horisonter. Mei hadde opplevd spontanitet, hun hadde slappet av og kanskje lært å ikke være sin egen verste kritiker, og at verden ikke kom til å gå under om hun satte av fem minutter til å more seg. Han hadde lært at han ville måtte sette seg noen mål og legge seg i selen hvis han ville oppnå internasjonal surfesuksess. Han hadde innsett at de fleste som oppnådde sine mål hadde et element av talent, besluttsomhet og anstrengelser å takke for suksessen. De kunne ikke bare stole ene og alene på flaks.

Det som de hadde til felles, var ensomhet. Det var ikke det som førte dem sammen, for det var ren kjemi, men ensomheten hadde gitt dem et bånd, en forståelse av hverandre, og den tilknytningen fikk dem til å føle seg trygge nok til å dele tanker med hverandre på en måte som han aldri hadde gjort før.

Det var sprøtt å tenke på at en jente han hadde møtt på stranden i Byron Bay, på en fest som han ikke engang hadde hatt planer om å være med på, hadde klart å få en slik dyptgående innflytelse på ham.

Han hadde aldri hatt noe seriøst forhold, ikke da og ikke nå. Han hadde aldri følt seg bekvem med å uttrykke følelsene sine, så han hadde aldri klart å gi kvinner det de higet etter – den emosjonelle siden hans.

Han hadde ønsket noen som tok ham alvorlig, noen som trodde på ham. Foreldrene hadde aldri vist noe stolthet eller kjærlighet, verken når det gjaldt ham eller søstrene hans, og ros og hengivenhet var noe han lengtet etter.

Men Mei hadde vært annerledes. Mei hadde fått ham til å føle at han ble sett.

De var kanskje unge, og de var kanskje sammen bare en helg, men hun hadde fått vite mer om ham i løpet av de syttito timene enn noen annen kvinne.

Hun hadde fått ham til å ville bli et bedre menneske. Hun hadde fått ham til å innse at han ikke kunne fortsette å håpe på ros fra foreldrene sine, at han hadde sjansen til å sette seg sine egne mål, følge sine egne drømmer og gjøre det for sin egen tilfredsstillelses skyld. Mei hadde plassert ham på sin egen vei, hadde frigjort ham til å bli seg selv. Han hadde ikke oppnådd alt han ønsket, ikke ennå, men hun hadde delvis vært ansvarlig for å gjøre ham til den han var i dag. Han undret på hva hun ville mene om det.

Men det var lenge siden. Han var ikke den tjueåringen med urealistiske forventninger lenger. Han hadde en karriere som badevakt, som kom til å passe ham bra de neste årene mens han fulgte drømmen om å kvalifisere seg til verdensmesterskapet i Ironman-triatlon. Drømmene om å bli profesjonell surfer hadde vært relativt kortlivede, og han hadde oppdaget at han fysisk sett passet langt bedre til den svært krevende konkurransen som profesjonell Ironman.

Han nærmet seg tjueni år; han hadde mange år før han trengte noe seriøst forhold. Han var faktisk ikke overbevist om at han trengte et i det hele tatt, og akkurat nå hadde han andre ting å konsentrere seg om, inkludert to Ironman-konkurranser neste måned. Mei tilhørte fortiden. Han så fremover, ikke tilbake.

«Vil du at jeg skal finne ut mer?» gjentok Ryder da Jet ikke svarte. «Jeg skal møte Poppy i kveld. Vi skal se på den leiligheten.»

Forholdet mellom Ryder og Poppy gikk raskt fremover. De hadde tydeligvis hatt en slags tilknytning da de var tenåringer, noe verken Jet eller de andre Carlson-søsknene visste om, men de hadde vært sammen offisielt i bare noen uker. Jet kunne ikke forstå hvorfor det hastet slik, men han hadde ikke noe imot lykken til Ryder og søsteren. Ryder gjorde Poppy lykkelig, han var en bra kar og Jet var glad for å ønske ham velkommen som svoger. Men han misunte dem ikke. Selv om det virket egoistisk så var han ganske fornøyd med ungkarslivet sitt.

Han ristet på hodet som svar til Ryder. «Nei. Det spiller ingen rolle. Jeg har trolig forvekslet henne med en annen.»

«Det kan jeg tro.» Ryder lo og lot samtaleemnet være. Forholdene hans var kanskje flyktige, men de var også mange, og han visste at Ryder trodde han hadde mistet oversikten.

Men han visste at det var henne.

Den følelsen av déjà vu. Gnisten han kjente da hånden hans strøk mot hennes.

Han hadde ventet på et tegn til at hun husket ham, men hun hadde ignorert ham fullstendig. Han var ikke vant til det. Han var vant til at kvinner la merke til ham, og egoet hans ble såret av tanken på at hun hadde glemt ham.

Det, eller alternativet – at hun visste nøyaktig hvem han var, men hadde valgt å ignorere ham – såret stoltheten hans og han sverget på å få oppmerksomheten hennes.

